Diari Oficial de la Generalitat Valenciana


Sumari del DOGV 4454, del 06-03-2003 (2003/1709)

RESOLUCIÓ d'11 de febrer de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'Acord Marc de col·laboració entre l'Institut Valencià d'Estadística i l'Agència Valenciana del Turisme.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4454

Data del DOGV
:   06-03-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/1709


Data del document
:   11-02-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * estadística

RESOLUCIÓ d'11 de febrer de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'Acord Marc de col·laboració entre l'Institut Valencià d'Estadística i l'Agència Valenciana del Turisme. [2003/X1709]
  
Subscrit, després de la tramitació prèvia reglamentària, entre l'Institut Valencià d'Estadística i l'Agència Valenciana del Turisme, el 10 de desembre de 2002, un Acord Marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0016/2003, i que figura com a annex d'aquesta resolució.
  
València, 11 de febrer de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Acord marc de col·laboració entre l'Institut Valencià d'Estadística i l'Agència Valenciana del Turisme
  
València, 10 de desembre de 2002
  
REUNITS
  
D'una part, l'Hble. senyor Vicente Rambla Momplet, conseller d'Economia, Hisenda i Ocupació, en la qualitat de president de l'Institut Valencià d'Estadística (d'ara endavant IVE), amb domicili a efectes del present document a València, plaça de Nàpols i Sicília, 10, habilitat per a subscriure este acord marc en virtut de l'Acord del Govern Valencià en la seua reunió d'1 d'octubre de 2002.
  
D'una altra, l'Il·lm. senyor Roc Gregori i Aznar, president executiu de l'Agència Valenciana del Turisme (d'ara endavant AVT), amb domicili a efectes del present document a València, avinguda d'Aragó, 30, en nom i representació d'esta, facultat per al present acte en virtut del que disposa l'apartat f del número 2 de l'article cinqué del Decret 45/1996, de 25 de març, del Govern Valencià, pel qual s'aprova el Reglament de l'Agència Valenciana del Turisme.
  
EXPOSEN
  
Primer. Que l'AVT és una entitat de dret públic adscrita a la Presidència de la Generalitat Valenciana, amb personalitat jurídica pròpia, que es regix pel que disposa el títol VI de la Llei 3/1998, de 21 de maig, de la Generalitat Valenciana, dedicada a la promoció i el desenvolupament del sector turístic de la Comunitat Valenciana.
  
Segon. Que l'AVT té al seu càrrec l'impuls i l'execució de la política turística de la Generalitat Valenciana en relació amb la promoció de la qualitat i innovació, el desenvolupament, la millora, la informació i la difusió del sector turístic valencià, potenciant la creació i implantació de nous productes, la comercialització dels productes turístics, col·laborant en la millora de la formació del personal del sector, mantenint i millorant la imatge de la Comunitat Valenciana com a destí turístic tant en els mercats nacionals com internacionals, i en general exercint qualsevol actuació que contribuïsca al desenvolupament, la millora i la promoció de l'oferta turística valenciana, la qual cosa requerix disposar d'informació estadística procedent de diversos organismes de l'esfera regional, estatal o local.
  
Tercer. Que la Llei 5/1990, de la Generalitat Valenciana, d'Estadística de la Comunitat Valenciana, és el marc legal per al desplegament de les competències en matèria estadística reconegudes a la Generalitat en l'Estatut d'Autonomia de la Comunitat Valenciana, tot això en un esquema organitzatiu descentralitzat de la funció pública valenciana.
  
Quart. Que l'Institut Valencià d'Estadística és una entitat autònoma de caràcter administratiu creada per la Llei 14/1997, de 26 de desembre, de Mesures de Gestió Administrativa i Financera i d'Organització de la Generalitat Valenciana, amb l'objecte d'impulsar, organitzar i dirigir l'activitat estadística de la Generalitat, i té reservada la gestió global d'este sistema estadístic regional descentralitzat en el qual poden actuar també les conselleries, els organismes i les empreses dependents de la Generalitat, així com les entitats locals de la nostra Comunitat; també correspon a l'IVE la representació de la Generalitat davant d'altres administracions públiques en matèria d'estadístiques, la competència per a dictar normes tècniques generals en l'activitat estadística de la Comunitat Valenciana i, en general, la coordinació del sistema estadístic valencià.
  
Cinqué. Que segons es definix en el Reglament d'Estadística de la Comunitat Valenciana, el Pla Valencià d'Estadística constituïx l'instrument d'ordenació i planificació de l'activitat estadística pública valenciana, i actualment és el Pla Valencià d'Estadística 2001-2004 el que es troba en vigor.
  
Sisé. Que la participació del sector en el teixit productiu i les seues possibilitats de creixement futur confirmen la importància del turisme a la Comunitat Valenciana i per això és imprescindible desenvolupar quantitativament i qualitativa el sistema d'informació estadística sobre el turisme de forma que cobrisca la creixent demanda i l'interés dels agents econòmics públics i privats del sector, servisca de suport als seus estudis i decisions, i permeta avançar en el seu coneixement, ordenació i promoció.
  
Seté. Que l'AVT té prevista la creació d'una Unitat Estadística, en el sentit de la Llei 5/1990, de 7 de juny, de la Generalitat Valenciana, d'Estadística de la Comunitat Valenciana, i del Decret 11/1991, del Consell de la Generalitat Valenciana, pel qual s'aprova el Reglament de la Llei d'Estadística de la Comunitat Valenciana, que dotarà amb els corresponents recursos humans, tècnics i econòmics per al desenvolupament del sistema d'estadístiques de turisme i el compliment dels seus objectius, especialment aquells que es recullen al Pla Valencià d'Estadística i els que es deriven del present document.
  
Vuité. Que ateses les activitats i competències de l'AVT i l'IVE en matèria de turisme i d'estadística, ambdues parts estan interessades a fomentar les seues relacions de cooperació i, particularment, a establir de mutu acord vies operatives idònies per a la col·laboració en l'estudi i desenvolupament metodològic de les investigacions estadístiques del sector turístic, en la seua implementació i posada en marxa, així com en la realització d'actuacions que permeten maximitzar l'aprofitament de la informació estadística existent, estalviant recursos, evitant duplicitats i molèsties innecessàries a les unitats informadores, la qual cosa ha de contribuir a una millor adaptació entre l'oferta i la demanda d'informació, una major eficiència en la gestió del sistema estadístic del turisme i la seua harmonització amb els sistemes nacionals i internacionals.
  
Per tot això, es proposen subscriure el present acord marc de col·laboració segons les següents
  
CLÀUSULES
  
Primera. Objecte de l'acord marc
  
La finalitat del present acord és l'establiment d'un marc d'actuació per a la col·laboració entre l'AVT i l'IVE.
  
Segona. Modalitats de col·laboració
  
El present acord marc promourà les actuacions conjuntes següents en matèria de cooperació estadística:
  
1. Elaboració del Programa Anual d'Activitats Estadístiques en matèria de turisme, en el marc de desplegament del Pla Valencià d'Estadística vigent.
  
2. Intercanvi d'informació i documentació estadística de cada una de les parts.
  
3. Desenvolupament conjunt de programes i projectes estadístics que milloren el coneixement del sector i contribuïsquen a la creació d'un sistema d'informació turística de la Comunitat Valenciana complet i integrat.
  
4. Disseny de metodologies adequades que doten de la necessària coherència i fiabilitat els resultats que es difonguen, tot això respectant els principis de l'estalvi màxim de costos, eliminació de duplicitats innecessàries i aprofitament màxim de les fonts existents.
  
5. Estudi i establiment de criteris, principis i normes tècniques per a homogeneïtzar les estadístiques sobre turisme a la Comunitat Valenciana i, al seu torn, facilitar la integració i l'anàlisi dels seus resultats amb els sistemes estadístics nacional i comunitari, a fi d'aconseguir la comparança de tots ells.
  
6. Definició d'àrees de desenvolupament de les estadístiques de turisme prioritàries. A priori, i en virtut del present conveni, s'establix com a àrea prioritària l'estudi metodològic i l'aprofitament màxim de la informació estadística ja existent per a l'àmbit de la Comunitat Valenciana en matèria de turisme.
  
7. Coordinació tècnica amb altres organismes productors d'estadística, en especial l'Institut Nacional d'Estadística i l'Institut d'Estudis Turístics, per a l'elaboració d'estadístiques d'interés per a la Comunitat Valenciana, bé siga a partir de l'explotació ampliada de fonts ja existents o per mitjà de la posada en marxa de noves operacions.
  
8. Participació en grups de treball d'àmbit regional, nacional i/o internacional per a l'estudi, el desenvolupament, la posada en comú, etc. d'aspectes metodològics i operatius de les investigacions estadístiques en matèria de turisme.
  
9. Suport tècnic i formació de recursos humans, tant en l'anàlisi d'operacions ja existents com en el disseny de noves investigacions estadístiques relatives al turisme.
  
10. Totes aquells que siguen considerades d'interés mutu, dins de les disponibilitats de les parts i de les activitats que constituïxen l'objecte del present acord marc.
  
Tercera. Secret estadístic
  
En aquelles actuacions que es porten a terme en el marc de col·laboració establit en el present Acord que requerisquen l'intercanvi d'informació protegida pel secret estadístic, l'AVT i l'IVE es responsabilitzaran en els seus respectius àmbits que la protecció de les dades individuals quede totalment garantida, i tot el personal que participe en els treballs estadístics relacionats amb la citada informació estarà sotmés a l'obligació de preservar el secret estadístic que obliga la Llei 5/1990, de la Generalitat Valenciana, d'Estadística de la Comunitat Valenciana, així com a les altres restriccions que es deriven de la legislació vigent, especialment en relació amb la protecció dels dades personals, segons el que establix la Llei Orgànica 15/1999 de 13 de desembre de Protecció de Dades de Caràcter Personal.
  
Quarta. Formalització de la col·laboració
  
En funció de la singularitat de les actuacions que s'han d'escometre en el desplegament del present acord marc, de la dedicació de recursos que requerisca la seua execució i de les disponibilitats de cada una de les parts, podran formalitzar-se convenis de col·laboració específics per a l'articulació dels diferents projectes o activitats en què, a més de la finalitat, es descriurà detalladament el Pla de Treball, es designaran els interlocutors i coordinadors del projecte per cada part, s'especificarà la duració del conveni així com les condicions econòmiques, si n'hi ha.
  
Cinquena. Difusió de la informació
  
En les publicacions o qualsevol altre producte de difusió que realitzen les parts com resultat de les activitats de col·laboració entre les institucions firmants, es farà referència a la col·laboració de l'altra part.
  
Sisena. Establiment de la comissió mixta
  
Per a facilitar el seguiment de l'acord marc així com l'execució i compliment dels convenis específics de col·laboració, es constituirà una Comissió Mixta paritària integrada per les parts de l'acord marc o per la persona o persones que cada un d'ells delegue.
  
La dita comissió es constituirà en el termini de trenta dies, comptats a partir de la data de la firma del present acord marc.
  
Setena. Funcionament de la comissió mixta
  
La Comissió Mixta dictarà les seues normes internes de funcionament i li corresponen les següents funcions:
  
a) Promoure possibilitats de col·laboració en les àrees de col·laboració conjunta definides, així com la proposta d'àrees noves.
  
b) Preparar els convenis específics de col·laboració derivats del present acord marc.
  
c) Elevar les propostes que elabore als òrgans competents de les dues parts.
  
d) Realitzar el seguiment de les activitats de col·laboració que es porten a terme, especialment dels convenis específics que se subscriguen, i aclarir tots els dubtes que puguen plantejar-se en la seua interpretació i execució.
  
e) Avaluar el grau d'eficàcia i compliment de l'acord marc.
  
Vuitena. Duració
  
El present acord marc produirà efectes des de la seua firma fins al 31 de desembre del 2002, i s'entendrà prorrogat de forma tàcita per períodes anuals i successius si cap de les parts insta la seua resolució amb un termini d'antelació de trenta dies a la finalització del període de vigència o de qualsevol de les seues pròrrogues.
  
Novena. Resolució
  
El present acord marc de col·laboració entre l'AVT i l'IVE podrà resoldre's pel mutu acord entre les parts, per no dur-se a terme les actuacions previstes, així com per l'incompliment per qualsevol de les parts de les estipulacions previstes en ell.
  
Deu. Interpretació
  
Qualsevol diferència o divergència quant a la interpretació, aplicació i vigència del present acord marc serà dirimida per mitjà de negociació i comú acord d'ambdues parts.
  
Les parts, llegit el present document i en prova de conformitat amb el seu íntegre contingut, el subscriuen i firmen en dos exemplars exemplar al lloc i la data al principi indicats.
  
Per l'AVT, el president executiu
  
ROC GREGORI I AZNAR
  
Per l'IVE, el president,
  
VICENTE RAMBLA MOMPLET